حضر عيونك بعد هسه اجه وكت البجي
وعالصار من عشرتك كمت اشم لون الطعن
انطيني لحضه فقط بس راح اخونك واجي
قريبه ابينه هوايه المسافات
بس الكلوب مو يمنه قريبه
نتلاكه تعب ويشيلنه الخوف
بس المهم عذره يضل حبيبه
تذكر من كتبنه العشره متزول
عله ضهر الشجر وهدومه غيبه
تذكر من حلمنه واحنه دننشوف
ومن خلينه شاهدنه ونصيبه
شتحط ياقفل والباب مكسور
شتصبغ ياجفن والدمعه شيبه
مدّينه وطلبنه من الوكت شوح
منطانه النريده نطانه جيبه
ماخذنه نتلاكه وهوه موجود
اخذنه البعد كل واحد نصيبه
شتضن نجتمع من جنه احياء
وبعد الموت نتلاكه عجيبه
من سولت نفسه اليشتري البير
وبعنه هدومنه بديره غريبه
انته تنازلت ونطيت تاليك ؟
وانه الـ بالبدايه وكمت اجيبه
مو عيب الرفض بس حلوه مقبول
ومو عيب القبل وبرفضه عيبه
دنيه واربعين وتاكل الخوف
وانه الـ بالمثل عشت الزبيبه
شحضن ياصـدر ورضاعي سجين
اليجرح ذرته شينزف حليبه ....~